आज मेरा जो कुछ भी वजूद बना है उसमें मेरे वालिद और टीचर्स के अलावा राजेश खन्ना साहब का एक अहम रोल है।
राजेश जी मेरी बढ़ती हुई नौजवानी के दौर के हीरो रहे हैं और उनकी अदाओं और अदाकारी को देखते हुए मैंने अभिनय जगत में आने का एक सपना देखा था। वे अभिनय जगत में मेरे सबसे बड़े आदर्श रहे। बहरहाल, राजेश साहब की बातें करते हैं। देखो जब कोई आदमी हीरो बन जाता है, चाहे वह राज कपूर हों दिलीप कुमार हों या शाहरुख खान हों। हीरो बनने के बाद हर एक्टर को यह पता चल जाता है कि उसके क्या करने से दर्शक खुश हो जाते हैं। वे वैसे ही अंदाज़ और अदाएं करने लगते हैं। राजेश खन्ना जी में भी ये बात आई थी, लेकिन वे थिएटर करते हुए फिल्म जगत में आए थे तो उन्होंने अपने अंदर एक संतुलन पैदा कर लिया था, जो दिखने में अच्छा लगता था।
अभी कुछ दिन पहले मैंने राजेश खन्ना की 1969 की फिल्म ‘इत्तेफाक’ का एक शॉट देखा, जिसमें नंदा जी उनके साथ थीं। इस फिल्म को बी.आर. चोपड़ा ने बनाया था और उनके छोटे भाई यश चोपड़ा ने निर्देशन किया है। बहरहाल, शॉट के अनुसार नंदा जी जो शायद उनकी पड़ोसन होती हैं, किसी काम से उनके कमरे में आती हैं। राजेश जी कमरे में हैं और उनके हाथ में पिस्तौल है। ऐसे में कोई इत्तेफाक से आपके सामने आ जाए तो आप डर जाते हैं। आप देखिए, उस शॉट में राजेश जी पिस्तौल हाथ में लिए दरवाजे के पीछे छिपकर बाकायदा डर का इजहार करते हैं। अगर कोई हीरोगीरी वाला हीरो होता तो वह छिपता ही नहीं और डरता तो बिल्कुल भी नहीं, क्योंकि वह उसकी शान और पब्लिक इमेज के खिलाफ जाता है। ऐसा ज्यादातर हीरोज का मानना होता है और वे हीरो, डायरेक्टर को भी कंविंस कर लेते हैं। तब डायरेक्टर हीरो की इमेज का खयाल रखकर शॉट लेता है। आप राजेश जी की ‘बावर्ची’ और ‘अमर प्रेम’ देखिए..., आप उस आदमी को पहचानेंगे ही नहीं। ऐसा और अन्य बड़े अभिनेताओं ने किया है, जैसे ‘गंगा जमुना’ में दिलीप कुमार जी ने और ‘गाइड’ में देव आनंद साहब ने। वे इन फिल्मों में अपनी पब्लिक इमेज से बिल्कुल हटकर वही किरदार और अलग व्यक्तित्व में नजर आए थे। आप राजेश खन्ना जी की पहली ही फिल्म ‘आखिरी खत’ (1966) देखिए। चेतन आनंद साहब ने उसे निर्देशित किया था। उस फिल्म में वे हीरो बिल्कुल नजर नहीं आते हैं, वे एक एक्टर थे और अपनी पहली फिल्म से ही वे एक्टर के तौर पर ही नजर आने के पक्षधर रहे होंगे यह आप उनकी फिल्मों के हर फ्रेम में देख सकते हैं। इसलिए मैं राजेश खन्ना को बहुत मानता हूं कि वे हीरो के एक तंग दायरे में भी तरह-तरह के रोल किया करते थे। उनकी आंखों और आवाज में एक गहरी कशिश दिखाई-सुनाई देती है।
आप देखिए न, उनके इंतकाल के बाद मुंबई की लिंकिंग रोड पर जब उनका जनाजा निकला तो रोड के एक किनारे से लेकर दूसरे किनारे तक लोगों का हुजूम उमड़ा पड़ा था। एक प्वाइंट जगह खाली नहीं बची थी। उनमें एक बड़ी कशिश तो थी। उनके साथ मुझे भी काम करने का मौका मिला है, जो मेरे लिए बड़ी बात है। मेरे लिए तो वह कुछ अलग ही थे। मुझे उनसे अपनी पहली मुलाकात पूरी तरह याद हैं। यह 1974 की ऋषिकेश मुखर्जी निर्देशित फिल्म ‘नौकरी’ थी, जिसकी शूटिंग के लिए हम लोग बंगलौर गए थे। वहीं के अशोका होटल की लॉबी में राजेश जी से मेरी मुलाकात हुई थी। उन्हें देखते ही मैं तो उनके बड़े व्यक्तित्व के प्रभाव में जड़वत हो गया था, सो उन्होंने मेरे पास आकर अपने अंदाज में कहा था- ‘मुझे राजेश खन्ना कहते हैं!’ वे लम्हे मेरे जीवन के सबसे यादगार और बेशकीमती लम्हों में से हैं। वहीं तब शूटिंग की लोकेशन पर लंच के दौरान मैं अपना खाना लेकर एक पेड़ के नीचे बैठा था तो वे भी सहृदयता से मेरे पास आ गए थे। बातचीत के दौरान उन्होंने पूछा था- ‘तुम फिल्मों में क्यों आए?’ मैंने मुख्तसर ही कहा था- ‘आपकी वजह से...!’
hin_Deva hin_Deva hin_Deva hin_Deva